Omagiu "Mihai Eminescu"

Omagiu „Mihai Eminescu”

14 ianuarie 2015

Zi de iarnă, orele 18, gazda librăria MIHAI EMINESCU. Luna ianuarie ţine trează amintirea marelui poet Eminescu. Aici, în prezenţa a 60 de persoane, ne amintim cu mândrie de cel ce a fost şi este luceafărul poeziei româneşti. Suntem spectatori la concertul susţinut de rapsodul Ion Creţeanu. Printre multe cântece, balade, rapsodul ne-a sensibilizat inimile cu balada lui Constantin Brâncoveanu. Emoţionantă, sensibilă, melodia ne-a făcut să ne ținem respiraţia. Cu un repertoriu bine ales, pe măsura evenimentului, noi cei prezenţi am fi dorit ca susţinerea interpretativă să dureze încă pe atât. Au fost prezenţi oameni cu nume meritorii ale culturii. Amintesc cu apreciere numele generalului Mircea Chelaru, de asemenea jurnalistul scriitor Miron Manega, cel care ne-a făcut tuturor invitaţia de a fi prezenţi în ziua următoare la Teatrul „Elisabeta” spre a viziona piesa de teatru scrisă de domnia sa, având ca personaj principal Eminescu. A mai fost prezent stareţul mănăstirii Constantin Brâncoveanu. Închei consemnarea cu menţiunea că Mihai Eminescu ne-a lăsat un altar al poeziei la care noi românii trebuie, cu onoare, să ne închinăm atâta timp cât va dăinui neamul nostru românesc.

DOINA BÂRCĂ

secretar literar Fundația Literar Istorică „Stoika”

Contents